次趙屯
作者：董嗣杲
朝代：宋

paragraphs: 船沿江北行，不見江邉樹。
颯颯蘆葦空，棲鴈泣如訴。
波濤極衝撞，沙岸已頽仆。
東傍趙屯來，結茅是誰住。
簷破炊煙散，豈足禦風露。
小兒索午飯，病婦織芒屨。
良人糴米出，煙江未明度。
妻兒久待歸，頸佇想回路。
今年遷避早，寒衣不曾具。
薄業何能問，苟且遣朝暮。
此地多遺基，向也盛生聚。
闗洛幾時清，徒激衝冠怒。
客子重吁嗟，半世多窘步。
無位進瞽言，慨此歲月誤。
有地不可耕，有天不可籲。
抆淚歸來休，三徑想如故。